**V okviru projekta** [**ARVID**](https://www.mirovni-institut.si/projekti/arvid-izboljsanje-dostopa-do-pravic-v-skladu-z-direktivo-o-zrtvah-za-osebe-z-ovirami/) **smo pripravili izobraževalne materiale o informiranju žrtev kaznivih dejanj za državne organe, ki jih pri svojem delu obravnavajo.**

**Uvodoma bi radi podali nekaj izhodišč, ki izhajajo iz raziskave, ki smo jo opravili v projektu ARVID.**

Kadar se osebe z ovirami, ki so žrtve kaznivih dejanj ali prekrškov, odločijo prijaviti kaznivo dejanje ali prekršek, storjen zoper njih, pristojnim institucijam ali drugi osebi ali organizaciji, se soočajo s številnimi težavami. Sodelovanje v kazenskem ali prekrškovnem postopku je zanje še veliko bolj obremenjujoče kot za žrtve, ki niso osebe z ovirami. Prizadevati si je treba za odpravo tistih dejavnikov, ki to izkušnjo, v primerjavi z drugimi žrtvami, otežujejo:

1. Treba je vzpostaviti mehanizme, ki omogočajo identifikacijo žrtev kaznivih dejanj, ki so osebe z ovirami.

2. Treba je odpravljati prepreke, ki osebam z ovirami preprečujejo ali ovirajo fizični dostop do policijskih organov in organov kazenskega ali prekrškovnega pravosodja.

3. Treba je odpravljati prepreke, ki ovirajo možnost ustrezne komunikacije med osebami z ovirami in policisti ter uslužbenci kazenskega ali prekrškovnega pravosodja. Združenja oseb z ovirami bi lahko pomagala odpraviti te ovire. Njihovo znanje, glede na posebnosti posameznih kategorij oviranosti, bi lahko bilo koristno pri informiranju žrtev, zagotavljanju razumevanja posredovanih informacij, zagotavljanju mobilnosti in drugih potrebnih prilagoditev za osebe z ovirami ter napotitvi na ustrezen sistem podpore in pomoči. Ta združenja bi lahko imela pomembno vlogo tudi tako, da bi osebam z ovirami zagotavljale spremstvo zaupne osebe, pa tudi s priporočili sodelovale v postopku individualne ocene potreb žrtev kaznivih dejanj, ki so osebe z ovirami.

4. Med uslužbenci policije in drugih pravosodnih organov ni dovolj razvita ozaveščenost o tem, kako pristopiti k osebam z ovirami in v kolikšni meri je potrebno in zaželeno njihova procesna dejanja prilagoditi možnostim in potrebam oseb z ovirami. Zato je treba za uslužbence pristojnih organov sistematično izvajati usposabljanja o potrebah oseb z ovirami in potrebnih prilagoditvah. Pomembno vlogo pri usposabljanju bi lahko imela združenja oseb z ovirami, ki bi morala biti dejavno vključena v obveščanje in usposabljanje zainteresiranih strani iz pravosodnega sistema o tem, kako komunicirati z osebami z ovirami, ter o potrebnih prilagoditvah za osebe z različnimi vrstami oviranosti.